Tenna-as : “ Aɣ-iyi-d aqefḍan ur yecarreg lemqqes ur txaḍ tsegnit ” ; yenna-as : “ Anda ad taffaɣ a yelli ? Ma uffiɣ-t am t-id-awiɣ ”. Yuɣal, yewwi-as-tt-id arkell i tigad-nni, yuɣ-as-tt-id acakken bɣant, ma d nettat aqefḍan-agi warɛad it-yufi, yenna-as : “ A yelli ad naddiɣ armi uffiɣ-t ”. Ad yettbarriḥ di ssuq, ma yella win yesɛan aqefḍan ur txaḍ tsegnit, ur icarreg lemqqes, ulac, ma yella win yesɛan aqefḍan ur txaḍ tsegnit, ur icarreg lemqqes. Yewwi-t ar wagi ubundinni yesɛa taḥanut, yuffa-t s abundi-nni, yenna-as : “ Sɛiɣ ”. Iruḥ, iwala-t-id, yeṭṭef-it akka, iwala-t d aqefḍan n dheb akken kan ad telss, ur icarreg, ur ixaḍ akken i yexddem s dheb, akken yekuli akken, yenna-as : “ Atan ”, yenna-as : “ Acḥal ? ”, yenna-as : “ Maci s yidrimen ak-t-zenzaɣ ”, yenna-as : “ Taqcict-a iwumi ara t-tawwiḍ, ad tt-aɣaɣ ”, yebɣa maḥsub ad yarr ttar, yenna-as : “ Ad tt-aɣaɣ ” ; yenna-as : “ Ayen ? ”, yenna-as : “ Akka, nekk ad t-zenzaɣ, ur t-snuzuyaɣ ara s yidrimen, s yidrimen ur t-tqeṭṭan ara yidrimen, d tagi kan iwumi ara t-tawwiḍ, ad tt-aɣaɣ ama telha ama dir-itt ”. Yenna-as : “ Yerbaḥ, yerbaḥ ” Msewaqqen dayen, yefka-as awal, yewwi-d aqefḍan-nni, yesnaɛet-as-id deg uxxam, tefreḥ, yefka-as-t-id, tenna-as : “ Anda akka i t-tufiḍ? ”, yenna-as : “ A yelli uffiɣ-t ar yiwen n urgaz umaɛna yugi ad t-xelṣṣaɣ s yidrimen, ay yeqqar taqcict-agi iwumi ara t-tawwiḍ, ad ttaɣaɣ ”, tenna-as : “ Ah! Anaɣ a baba texdaɛḍ-iyi, wagi d winna wwtaɣ, d winna wwtaɣ s teblaṭ ”, yenna-as : “ A yelli fkiɣ-as awal, ur ttuɣalaɣ ara deg wawal ”, yenna-as : “ Aha tura, sya ass-nni a Rebbi d aferreǧ n lxir ”.